Polonia reactivează o comisie împotriva „influenţei ruse”, condusă de şeful serviciului de contrainformaţii militare / Noi persoane arestate pentru spionaj ori sabotaj
Premierul polonez Donald Tusk a anunţat marţi reactivarea unei comisii care să investigheze influenţele ruseşti, comisie creată de precedentul guvern conservator şi suspendată tot de acesta în urma criticilor lui Tusk care era atunci în opoziţie, în timp ce Polonia se confruntă în prezent cu ceea ce prezintă drept o campanie de destabilizare a sa orchestrată de Moscova şi 12 persoane acuzate de spionaj sau de tentative de sabotaj în favoarea Rusiei au fost arestate în ultimele 24 de ore, Tusk acuzând de asemenea Rusia că organizează un aflux de migranţi ilegali africani spre graniţa poloneză, relatează agenţiile Reuters, AFP şi EFE.
„Am emis un ordin de constituire a unei comisii care să investigheze influenţa rusă şi belarusă asupra securităţii interne şi intereselor Republicii Polonia în anii 2004-2024”, a afirmat Tusk la o conferinţă de presă.
El l-a numit la conducerea acestei comisii pe şeful serviciului de contrainformaţii militare, generalul Jaroslaw Strozyk, şi a promis că în câteva luni vor fi prezentate primele rezultate ale activităţii comisiei.
În respectiva comisie vor activa între 9 şi 13 persoane, printre care se vor număra specialişti ai serviciilor secrete, militari şi istorici, a detaliat Tusk, care prin decizia anunţată şi-a schimbat punctul de vedere asupra acestei comisii, constituită iniţial de fostul guvern conservator anul trecut.
Aflat atunci în opoziţie cu formaţiunea sa Platforma Civică (PO), Tusk a condamnat crearea acestei comisii, considerând-o un potenţial instrument de represiune politică împotriva lui, întrucât acuzaţiile de cedare în faţa influenţei ruse formulate de acea comisie puteau conduce la interdicţia ocupării unor funcţii publice sau de acces la informaţii clasificate.
În cele din urmă, partidul naţionalist Lege şi Justiţie (PiS) care a condus fostul guvern şi care în prezent se află în opoziţie a suspendat activitatea comisiei, criticată atunci de asemenea de Comisia Europeană şi de SUA.
La conferinţa de presă de marţi, premierul Tusk a confirmat că în cursul nopţii au fost arestate încă trei persoane acuzate de spionaj sau de pregătirea unor acte de sabotaj în favoarea Rusiei, după ce luni au fost arestate nouă persoane sub acuzaţii similare.
Printre acţiunile desfăşurate sau plănuite de acest grup, a continuat premierul polonez, se regăsesc „bătăi, incendii şi tentative de incendiere”. Donald Tusk a sugerat că şi incendiul survenit zilele trecute în cel mai mare mall din capitala Varşovia ar putea fi un act de sabotaj, adăugând că anchetatorii polonezi încă investighează dacă a existat o implicare a Rusiei.
În plus, premierul polonez a acuzat Rusia că organizează şi coordonează traficul de migranţi din Africa ce încearcă să pătrundă în Polonia prin Belarus. „Astăzi, am primit o confirmare că presiunea la frontiera estică a Poloniei nu este o migraţie spontană de persoane care fug din diferite ţări”, a indicat Donald Tusk, argumentând că „peste 90% dintre persoanele care trec ilegal frontiera poloneză au vize ruseşti”.
Potrivit premierului polonez, care a spus că-şi sprijină afirmaţiile pe rapoarte ale serviciilor de informaţii poloneze şi aliate, centre ruseşti pentru recrutarea migranţilor există la ora actuală în ţări precum Somalia, Eritreea, Yemen sau Etiopia.
Tranzitând „o ţară arabă, migranţii ajung cel mai adesea la Moscova cu avionul”, iar „de acolo sunt transportaţi către Belarus pe şosea sau cu trenul în mod organizat”, a mai spus Donald Tusk, care a vorbit despre mii de migranţi aflaţi în „mai multe locuri de concentrare” pe teritoriul rus.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank